R5dwMg/zh-wiki-yue-long huggingface dataset:
興華邨前身係徙置區，叫做興華新區，喺1971年落成。喺1974年，房委會改晒興華邨啲樓嘅名，直到1995年清拆重建。重建後嘅興翠樓，原本打算當居屋咁賣，名為興翠苑，但係政府停售居屋政策，房委會決定將興翠苑改做公屋用途，樓宇名稱亦將「苑」字改番做「樓」字。
香港重光即係1945年8月15號，日本宣佈無條件投降，英國皇家海軍太平洋艦隊喺8月30號抵達香港，宣佈結束香港日佔時期。蔣介石曾代表中華民國喺開羅會議向大英帝國交涉香港嘅統治權，但因為英國拒絕同礙於戰後國內外局勢，蔣介石同意以中國戰區盟軍最高統帥身份委派英國皇家海軍夏慤少將接受佔領香港嘅日軍投降，並由英國恢復統治香港。
墳場嘅主要建築物嘅入口有一把十字劍、「1939」同「1945」字樣，背面裝嵌住並列出喺同時期殉難而唔知葬喺邊嘅軍人嘅名，共2,071個，當中包括1,319人嚟自英國軍隊、228人嚟自加拿大軍隊、287人嚟自印度軍隊及237人嚟自香港嘅軍隊。
墳場裏面共有1,578穴墳墓，葬有59名海軍、1,406名陸軍、67名空軍、18名商船隊隊員、20名香港本地抗戰軍人及8名平民，國籍包括1,013名英國人、283名加拿大人、104名印度人、33名澳洲人、1名新西蘭人、1名緬甸人、53名香港人、72名荷蘭人同18名其他國籍人士。
學校由吳冠勛牧師喺1961年10月創辦，初期名為「柴灣信愛學校」。初期校址位於柴灣環翠邨，而家嘅校舍喺1977年起好。為咗配合成立法團校董會，校名喺2010年9月起改為「基督教香港信義會信愛學校」。學校喺2007年9月開始全面推行全日制。
2020年3月24號，鄭麗琼喺Facebook專頁轉載一名警察嘅個人資料，違反高等法院喺2019年10月同11月頒佈、禁止針對警務人員同其家屬嘅起底行為嘅禁制令。鄭麗琼對有關行爲直認不諱，話自己唔知道有禁制令。
2016年香港中期人口統計係由香港特別行政區政府政府統計處進行嘅中期人口統計，喺2016年6月30號至8月2日期間進行，為期34日。政府統計處會安排統計員喺2016年7月16號至8月2號期間到訪重未填交電子問卷嘅住戶，並以平板電腦搜集所需要嘅資料。
2016年中期人口統計係隨機抽樣，選出全香港大約十分之一嘅住址，訪問大約三十萬個屋宇單位，搜集佢哋住戶成員嘅基本人口資料同多方面嘅社會同經濟特徵資料。中期人口統計同全面人口普查嘅最大分別係，中期人口統計唔會進行全面人口點算，只會透過大型抽樣調查來搜集人口嘅詳細特徵資料，並根據適當嘅統計理論，喺樣本結果度推算全香港人口數目同特徵。
堅拿道天橋又叫鵝頸橋，係香港一行車天橋，喺香港島灣仔，因爲喺堅拿道上面而名。香港政府定佢入1號幹線。條天橋駁埋黃泥涌峽天橋北面同香港海底隧道銅鑼灣出口，全程雙線到三線雙程分隔。日常生活中會當黃泥涌峽天橋係堅拿道天橋一部份。
蓮花宮喺清朝道光二十六年起，並喺同治二年重起成為而家嘅外貌。蓮花宮原本係曾氏家族嘅私人產業。1960年代因為管理唔好，一度成為區內嘅罪案據點。直到1975年，廟宇先交畀華人廟宇委員會打理，並喺1986年進行修葺。
蓮花宮嘅起成相傳係觀音大士曾經喺呢度顯靈，祝福當地嘅鄉郊漁民，而且觀音大士亦係坐喺蓮花上面下凡，所以嗰度嘅村民起咗一間廟嚟供奉觀音大士，祈求保佑出海做嘢平安豐收，喺傳說中，觀音貴為大慈大悲嘅菩薩，係「南海嘅守護神」，所以凡係出海打魚嘅漁民，都會將信仰寄託喺觀音同保佑生活安定之上。
蓮花宮嘅建築設計，結合咗傳統中國建築特色同香港本地文化，佢嘅裝飾設計甚富有中國建築風格。特別嘅係，蓮花宮嘅前半部起喺一個平台上面，用10至12呎高嘅支柱支撐。後半部就喺一塊巨石嘅上面，部份被廟裏面嘅外牆遮住。
草地球場係歷史最悠久、最具傳統意味嘅一種場地。草地場嘅特點係個波落地嗰陣同地面嘅摩擦細，波嘅反彈速度快，對球員嘅反應能力、靈敏度、奔跑嘅速度同技巧等要求非常高。因此，草地往往都係「攻勢網球」嘅天下，發球上網、隨球上網等各種上網強攻戰術幾乎被視為喺草地網球場上制勝嘅法寶，底線型選手就喺草地網球場上難有成就。
紅土場屬於軟性球場，常見嘅各種沙地、泥地等都可以叫做軟性場地。呢種場地特點係個波落地嗰陣同地面有較大嘅摩擦，球速較慢，球員喺跑動路程特別係喺急停急回嘅時候會有好大距離，所以球員必須具備比喺其他場地上有更出色嘅體能、奔跑同移動能力同埋更頑強嘅意志品質。
現代大部分嘅比賽都係喺硬地網球場進行，亦係最普通、最常見嘅一種場地。硬地網球場一般由水泥同瀝青鋪墊而成，上面有一層紅、綠色塑膠面層，硬地場表面平整、硬度高，波嘅彈跳非常有規律，但係波嘅反彈速度好快。好多優秀嘅網球選手認為，硬地網球更具「爆發力」，而且網球比賽中硬地球場佔主導地位。
地毯場嘅表面係一層可以移除嘅尼龍編織面或塑膠類物質，好似地毯一樣鋪設喺地下就可以成為一網球場，唔用嗰陣亦可以收起，通常用喺室內場館。地毯場波嘅彈跳速度最快，波嘅彈跳高度亦第二低，球員擊球準備嘅時間好少、好少時間去追嗰波。
台灣喺 1990年代開始設單車徑，全名一般叫「自行車專用道」，2000年以後更大量起單車徑，好似喺台北市，除部分主要道路嘅行人路上設單車徑外，亦喺主要河流河堤之外嘅路加設休閒用嘅自單車路，宜蘭縣、台東縣關山鎮呢啲地方以消閒單車徑出名。
1980年代，為咗疏導中環日益擠塞嘅交通，政府由1986年開始起林士街天橋，1990年1月啟用。到1990年代後期，配合中環填海工程，林士街天橋東行增設咗民寶街出口，通去當時搬到新填海區嘅中環碼頭一帶，同埋第時中環及灣仔繞道入口。
青年廣場於2001年6月興建，到2003年12月至2005年7月期間暫停工程，最終於2008年11月落成。建設費總額約7.5億港元，政府撥款5億5,090萬港元興建，其餘2億港元由華人永遠墳場管理委員會贊助。
1998年，前任行政長官董建華於施政報告提出對青少年服務加強重視，宣布耗資9億元將柴灣社區中心重建為青年發展中心。原計劃樓高24層，總面積為35,000平方米。中心設青少年發展活動使用嘅場地、由青年實業家以及有意推動青年發展嘅商業機構經營嘅咖啡室同商店、以至150間旅舍房間。
不過該建議公佈後，引起各界嘩然。單係建築費預計要花8億5,630萬元。另加顧問費5,200萬元。唔少議員皆批評呢啲計劃太過昂貴，係浪費資源。此外，當時市政總署轄下嘅好多場地租用率欠佳，並無增加嘅必要。
到咗2001年，政府向立法會申請5.5億元，喺柴灣興建青年發展中心，預期喺2005年底落成。並以自負盈虧模式運作，政府透過貸款或資助形式，設立一項營運基金作開辦費，無需倚靠政府嘅經常資助，政府將成立有限公司專責管理並委任董事會成員。
不過，香港當時經濟環境欠佳，喺2003年政府發現中心首10年營運，將有9,000萬嘅赤字。同年年底，青年發展中心嘅地基同地庫工程完工，由於未能確定中心嘅營運模式，當局將中心嘅上蓋建築工程延至2005年中才興建。
四環九約係香港城分區。環係唐人對聚居地嘅叫法。四環九約係英人治港中期嘅分法。環由於只係聚居處，會隨住人口擴張，定義會有所改變。而英人唐人對地帶看法有異，因而中環與中區有別，西環與西區有別。後人對四環分野，時有混淆。
英國人北岸開香港城，甚至不講得係城，全無諗過有唐人聚居，只求安身居留地，可以擺貨泊船，生意留省城。然而一開埠，就有唐人來搵機會，無數唐人來港，短短年半，就建起聚居。唐人分兩批，一批喺今日中環街市對上嘅涌谷，是爲中環，另一批喺城邊灘地，今日文咸街一帶聚居，是爲上環。
西環，原稱西灣，又叫西區，係香港地名，喺香港島北岸，香港城四環之一。西環有窄義，收窄專指堅尼地城一帶，或七號差館一帶，因爲同West Point混合之故。而香港城嘅西環，東起東邊街，過西營盤、石塘嘴、堅尼地城、摩星嶺，西到域多利道，而南便係薄扶林。
英國人北岸開香港城，唐人先後居近英人。先有中環及上環，後有下環。但當時未有西環，因爲西環未填海，只有西灣，卽係擸𢶍灣，洋名卑路乍灣。西灣有村。香港人由上環向西批地，有西營盤，有石塘嘴。之後西灣填海，伸到堅彌地城。
一九九七年，香港主權由英國移交中國。而香港中聯辦位於西營盤干諾道西一百六十號，同西區警署相隔一街。由於西營盤位處闊義西環，同香港政府嘅中環一對。時人亦諷之爲西環，視爲中國干政。周潤發並不同意該地叫西環，指正嗰處係西營盤同石塘咀中間。
原本馬頭角係海邊一角，向東伸入九龍灣中，指向牛頭角。馬頭角本身稍高，有二百零三呎。海角突出，分開兩灣仔。北面一灣，係由兩涌水積沙而成灘。一名馬頭涌，由馬頭圍後山，涌水經聖山稍南嘅馬頭涌村，注入九龍灣。
英國人一八四一年得香港島後，需要大量石材。土瓜灣西面石山，成爲石塘，客家人來此開石，土瓜灣人丁興盛。英國人一八六零年得九龍半島，亦漸次開拓半島西岸，開山填海。土瓜灣一邊開先，馬頭角村一邊，亦開始填海。
二零零八年，市區重建局宣布重建馬頭角展首批兩項目，分別係浙江街/下鄉道同北帝街/木廠街項目。項目喺街角地盤，毗連新山道及炮仗街，總地盤面積約一千一百七十平方米。地盤內樓宇，建於一九五七年，普遍殘舊，樓高六層無電梯。
因為2008年6月香港暴雨引發山泥傾瀉嘅關係，獅子亭同觀坪路之間嘅一段沙田坳道一度暫時封閉，影響到麥理浩徑第五段同衛奕信徑第四段嘅使用者。當年嘅毅行者亦因此需要改道。受影響路段到2008年12月22號先至重開。
理民府職責範圍好廣泛，基本可以講係乜都包。土地註冊及買賣登記、收地賠償、排解糾紛、審裁小額錢債案件、處理地政事宜、委任諮議員、向上級反映新界人利益訴求以及代表鄉民向上級爭取利益、解釋香港政府施政計劃並爭取支持、統籌各政府部門響新界工作、蒐集政治情報、控制僭建房屋、鼓勵及協助地方發展、協助發展教育、組織各因緊急事故而來嘅救災工作、處理社會福利事宜、主持同駐港英軍嘅聯絡工作。
1948年，政府成立新界民政署，統籌各理民府工作。1956年，南約理民府分為南約理民府同荃灣理民府。1961年，理民府個裁判司法庭取消。1963年，白沙灣淡水湖計劃放棄，南約理民府同西貢理民府合併。1969年2月28日起，進行萬宜水庫計劃，撤銷南約理民府，改設西貢及離島兩個理民府。
九龍仔響香港新九龍嘅一個地方，處於九龍塘同九龍城之間。九龍仔原本係一條村，即係今日禧福道一帶，家下全個地方都係低密度住宅區，同九龍塘住宅區連埋，所以好多人都誤以為呢帶係九龍塘。佢東北有座山，後尾劃咗做九龍仔公園。
原本九龍仔係成個河谷嘅一條大村，1819年發行嘅《新安縣誌》已經有記載，田地大概由九廣鐵路以東伸到家下九龍仔公園山邊，南面由界限街伸到去獅子山腳。不過九龍仔無畀人用來做區名，所以範圍唔係好確定，加上九龍城同九龍塘有法定用處，冚埋九龍仔嘅地方，所以唔熟呢區嘅人會以為，九龍仔就係九龍仔公園。
由於呢幾年嘅觀塘商業區發展得好快、辦公室林立，但交通基建冇同步跟上，加上來往其他地區嘅車流都要經觀塘區，令觀塘區喺上下晝繁忙時間成日出現車龍。所以網民好討厭呢種情況，繼而衍生出「每日屌觀塘老母」嘅Facebook群組或者「觀塘老母」嘅用語去表達佢哋嘅感受。
2015年香港區議會選舉，楊雪盈參選大坑選區，對手係想接棒嘅新民黨王政芝，最終攞到1,398票，贏咗攞1,148票嘅王政芝。雖然佢乘住雨遮革命個勢出選，但係當選之後多次話自己唔係「傘兵」， 因為促使佢參選嘅係東北發展事件，早過雨傘運動。
2016年，有中資地產商想喺大坑道重建一棟舊樓，同城規會申請話想拎埋隔離個綠化帶，用嚟起佢30層高豪宅嘅私家車道，諮詢期喺同年7月15號屆滿，但有居民發現諮詢期都未過，就已經有工程車喺嗰度搭嗮棚開工，重將個綠化帶既部分樹木斬嗮，嚟擺佢自己嘅建築材料。
2020年6月，佢參與咗香港立法會選舉嘅泛民主派初選。但去到2021年，佢連同另外46名參與或組織初選嘅泛民主派人士被控「串謀顛覆國家政權」罪，主審法官蘇惠德喺3月安排14個鐘馬拉松式聆訊，結果令楊雪盈、梁國雄等四名被告凌晨過後不適送院，其中，楊雪盈因為蘇惠德嘅安排，搞到低血壓、食唔到嘢，要做腦部掃描。
鵝頸南面嘅跑馬地，原本係黃坭涌，涌水就北流入海，涌口係種米澤地。涌口對出，係利園山同摩利臣山夾出嘅淺灘地。英人收地兼去水，變成跑馬地，而喺灘地開涌直入域多利海口。而入海之處，係當時真正嘅灣仔，喺東角之西。
到十九世紀五十年代末，當時香港總督寶靈，打算喺涌口一帶起城，而城名以佢命名，叫寶靈城。因填地之故，要將黃坭涌嘅水，開條涌出海，當時人叫鵝頸涌或者鵝澗，英文叫Bowington Canal。由於水道長而窄，似鵝頸。
司徒拔道，以前又叫做史塔士道，係香港島一條馬路，連接跑馬地同灣仔峽。路名喺1923年2月15號刊憲，個名嚟自第16任香港總督司徒拔。司徒拔道山下連接灣仔皇后大道東，到東南方向黃泥涌峽道、大坑道交界處轉向西北，連接山頂道、灣仔峽道、布力徑、中峽道、金馬麟山道、香港仔水塘道同甘道交匯處。
井欄樹係香港新界西貢區嘅一個地方，位置喺將軍澳西北、飛鵝山東南同埋大上托隔離嘅清水灣道沿線一帶，九龍觀塘區四順及安達臣道以東，壁屋同埋白石窩以西。喺1866年，「井欄樹」呢個名已經喺英國人出版嘅地圖裡面出現。
井欄樹村係坑口鄉轄下一條村，係井欄樹嘅主要聚居地，村民多為客家人，全盛時達二千幾人，以「邱」或「丘」姓為主。村民話呢條村始建於清朝雍正年間，而村內現存嘅邱氏祠堂就顯示喺清代道光九年建立。井欄樹村嘅村名係因為「地形似井而樹木茂盛」而得來。
2011年12月中，條村嘅邱氏井溪雲龍堂舉辦三十年一次嘅井欄樹安龍清醮以祈求村運亨隆。每三十年舉行安龍清醮，隨咗周期比較長，唔易重覆參與外，同昔日客家喃嘸師傅主持嘅儀式，包括男扮女裝作法事、上刀梯同埋唱歌等，喺香港傳統圍村比較少見，所以特別吸引大家注意。
以前西貢孟公屋村附近有一條大水坑，水流源源不絕，並喺度流入大海，所以就叫做坑口。喺1980年代之前，坑口近住將軍澳海灣，而坑口附近有一條叫做水邊村嘅村落，印證咗坑口對開原本就係水邊。喺1960至1980年代，坑口曾經係拆卸大型船隻嘅地方。
鯉魚門村係嚮香港鯉魚門嘅一個寮屋屋村，佢嚮油塘東邊三家村一帶，由4條細村合成，包括安里西村、瑪環村、馬背村同輋頂村，村民人數而家都有過千。嚮清朝末年，村民從事農業養豬、漁獵同石礦開採。嚮1960年代，鯉魚門開始出現海鮮酒家，成為香港旅遊協會推薦外地遊客必到景點之一。
鯉魚門天后廟起喺山腳近海邊，據說天后廟除咗供奉天后外，更係海盜嘅前哨站，監視住來往嘅船隻，以防官兵來襲。該廟曾經喺1953年同1986年重修。喺1953年嘅重修中，天后廟旁邊加起「協天宮」，同天后廟合稱叫「天后聖母廟」。
澳景路係香港一條馬路，連接藍田碧雲道，同喺將軍澳新市鎮調景嶺嘅維景灣畔同翠嶺路，條路沿照鏡環山同五桂山之間嘅調景嶺坳修建，全長大約2.3公里。因為呢條路係私人住宅維景灣畔維修保養嘅公家通道，所以唔係私家路而係由維景灣畔管理。
呢條路喺維景灣畔興建前已經通車，最初連接藍田巴士總站同照鏡環山以北嘅調景嶺寮屋區同工廠，啲工廠喺1990年代中陸續遷拆，同發展為新市鎮。道路盡頭改為起高密度私人住宅，九龍出入口向南面嘅碧雲道移前約150米，等有多啲空間起管理設施，沿路亦有過包括路面擴闊等重修工程，但到依家仍然係政府土地。
黑角頭石刻係位於香港島東區黑角頭嘅香港法定古蹟，2018年10月畀人發現。黑角頭石刻喺海拔約11米嘅懸崖上，約1.6米高，2.6米闊。紋飾刻喺天然露頭一處幾平嘅風化石面上，呈幾何同曲線圖案，同香港青銅器時代器物，同埋其他八處石刻好似。
華富邨係香港一個公共屋邨，位於香港島南區瀑布灣，附近有貝沙灣豪宅、置富花園、雞籠灣咁。華富邨首期嚮1967年11月起好。最多人住時候有5萬人口，而家重有人住，傳聞風水同風景都好好，呢度有唔少居民坐平治出入，退休法官李柏儉、香港十大傑青姜炳耀都住過。
龍山排，香港一排，水面現出幾嚿礁石。英文為West Rock，拼寫則為Lung Shan Pai 。橫喺東博寮海峽，介於鴨脷洲同南丫島之間，火藥洲西南，就喺私人屋苑海怡半島西面對出。行政上歸入香港島南區。
東博寮海峽為水上要道，龍山排就近船來船往，不乏巨型輪船徑此入維多利亞港同葵青貨櫃碼頭。排上本來就有一柱立標，警示行船。及後一九七〇年，蜆殼公司起油庫響鴨脷洲。為保油船安全，公司向香港政府提話喺龍山排樹支燈標，由公司跟政府設計而建。
摩星嶺本身就有座中國移動嘅信號發射塔，中間重有畀人留低畫嘢嘅，附近重有座MINI嘅風力發電裝置，同時重有棟雕塑指去北京重寫埋「1900km」同「海拔382m」嘅字。喺摩星嶺嘅最高地方重可以睇嗮成個廣州市區嘅嘢。
戴維斯爵士，又譯名德庇時、爹核士，係第二任香港總督。之前，佢做過駐華商務總監督。嚮總督任內，佢訂立咗幾條香港法例，包括香港《警察條例》、《華人保甲條例》、《治安委員審議簡易訴訟條例》、《重訂高等法院條例》等。
賽馬會摩星嶺青年旅舍，一般叫摩星嶺青年旅舍，香港青年旅舍之一，位處香港島摩星嶺，近山頂，地址摩星嶺徑一百二十三號，山下望得見東博寮海峽與青洲口。一九八一年落成，二〇一二年曾重建，九月廿八號再開業。旅舍歸香港青年旅舍協會。
1990年，呢度俾港英政府嘅古物古蹟辦事處列為香港法定古蹟。1991年，由土地發展公司將大樓全面修葺，改造成具有香港文化特色嘅傳統行業同埋工藝品中心。係2003年由市區重建局再做活化工程，加添咗主題餐廳同埋幾間特色鋪頭。
急庇利街係香港嘅香港島上環嘅一條街，近香港電車上環總站，全長只有400米，南北向，全條路都喺填地之上，由南面皇后大道中起，穿過蘇杭街、畢街、文咸東街、永樂街、德輔道中，最後止於干諾道中。沿街都係6層高嘅唐樓為主，中段東轉入永樂街，去到禧利街就係港鐵港島綫上環站入口。
般咸道，又叫般含道，《香港雜記》叫文咸道，係香港一道，喺西半山，大致為東西走向，西駁薄扶林道以及山道路口，東接堅道、醫院道同西摩道交界。大部份路段雙線雙程行車。道路以香港第三任總督文咸，而文咸又繙般咸、般含。
堅尼地道東面連住皇后大道東，西面連住上亞厘畢道及花園道，依山而建，但響大部路段都係平坦嘅，淨係接近同皇后大道東交界嘅一段路係斜路。響接近花園道附近呢，有山頂纜車天橋橫跨堅尼地道，但係佢嘅高度令到雙層巴士過唔到。
堅尼地道係香港繼皇后大道之後起嘅第二條主要道路，所以當時亦都叫做「二馬路」。香港日治時期嗰陣，堅尼地道曾經被人改個名做「東大正通」。1970年代末期呢，合和實業興建合和中心，入便有升降機連住皇后大道東出口及堅尼地道出口，令到來往兩地的市民唔洗再用十幾層嘅樓梯上落。
寶雲道，舊繙包雲道，又叫做三馬路，香港一馬路，喺香港島北面山腰，中環、灣仔、黃泥涌對上，西面接馬己仙峽道，東面接司徒拔道、黃泥涌峽道、大坑道路口。佢附近名勝有姻緣石。道以香港第九任總督寶雲命名。喺香港日治時期，曾經改名做霧島通。
怡和洋行嚮香港係一家洋行同房地產跨國企業，以前叫做渣甸洋行，1832年7月1號成立。香港開埠1840年代第一次公開拍賣地皮，怡和投得銅鑼灣一帶土地發展。嚮1997年前，怡和洋行嘅上市地位搬咗去新加坡，歷史上叫做「怡和遷冊」。
坳或者凹，又叫山坳，係山脊上面最凹入去嘅地方，數學上叫呢種形狀做鞍點。山坳個位，沿住山脊上任何一邊上，可以去到各山嘅山頂，而山坳兩邊，都係低過佢嘅地方，有時重會係谷，可以落山。來回兩撻畀山隔開嘅地方，最短條路往往要經過山凹。
布力徑又叫做堡壘徑，係香港灣仔峽到黃泥涌峽一條馬路，由灣仔峽嘅金馬麟山道、甘道同中峽道交界開始，去到黃泥涌峽嘅深水灣道，係一條好適合行山嘅一條路。路名係嚟自19世紀尾駐港英軍總司令同做過曾任署理香港總督嘅布力少將。
套劇本嚟係繼《已讀不回》後香港電視娛樂同星加坡新傳媒私人有限公司第二套合拍劇，原定2020年2月喺星加坡開拍，撞正全球武漢肺炎大爆發，星加坡推行入境隔離政策持續幾個月，最終雙方解除合作關係，由ViuTV自行製作，全部喺香港取景，演員全部都係香港嘅。
港麗豪園係香港一個私人屋苑，起響南區田灣漁獲街1號，喺1999年6月入伙。個屋苑一共有兩座樓，每座有30層，每層有4個單位，夾埋總共有235個單位。另外基座有4層停車場，重有個私人會所，入面有健身室等等嘅設施。
大部份藍田居民都係華人，不過自從地鐵同東隧通車之後，由藍田過海返太古城同鰂魚涌返工變得好方便，而且藍田相對於太古城嘅樓價較低，因此喺1990年代初有大量日本僑民湧入本區，並且入住幾條新落成嘅私人屋村。
1841年香港島變做英國殖民地之前，藍田係九龍灣鹽田嘅一部分，唔同時期隸屬東莞縣或者新安縣之下。由於九龍灣鹽田鹽產豐富，於是海灣附近嘅居民慢慢有錢。慢慢，鹹田山成為咗村莊。咁樣，鹹田村開始有人耕田同埋附近蘇茅坪有人開礦。
呢個盛況持續咗多年，直到九龍新界都變做殖民地。英國統治下，九龍灣無人理鹽田，改建為啟德機場，而鹹田村唔再產鹽。皆因「鹹」字嘅廣東話發音好似個「藍」字，逐漸咁俾人叫咗做藍田村，攞咗「藍田生玉」嘅意思。1960年代末港府喺藍田山上起咗公屋藍田邨，自此藍田邨就成為藍田嘅代名詞。
楓林樓、丁香樓、金松樓、綠柳樓及櫻桃樓五座大廈於1959年5月接受申請，1961年4月入伙，提供1,030個可容五及七人嘅中小型單位。這五座大廈更係香港首批「Ｙ」型設計嘅公屋大廈。佢哋已經喺2010年3月5號拆樓。
咁嘅設計令大部分座數嘅單位都可以向南及睇到海景，並為住宅單位提供充足嘅光線及空氣，呢道重提供咗大量嘅室外及有蓋休憩空間，以及喺Ｐ、Ｑ及Ｒ座地下及一樓提供兩間設有24個課室嘅官立小學，呢兩間小學嘅業權由政府向屋建會買，以紓緩屋建會嘅投資負擔。
1988年，房委會搞整體重建計劃，一直都冇將蘇屋邨列入重建計劃。直至2000年開始，陸續有居民投訴佢嘅大廈狀況唔好，有幾座大廈嘅走廊更要用鋼架支撐。房委會喺2005年9月為當時九個冇被列入重建計劃嘅高齡屋邨進行全面結構勘察。
結構勘察結果顯示，雖然蘇屋邨各座大廈嘅結構都安全，但由於樓齡較高，加上環境因素影響，樓宇結構狀況日見惡化，必須進行一連串大規模嘅修補工程，加強大廈嘅結構安全。但如果要延續該邨各大廈十五年嘅使用期，則必須喺唔同嘅地方進行最少十八個月嘅維修，經考慮樓宇嘅整頓狀況、所需改善工程嘅規模及對住戶嘅影響，房委會分別喺2006年3月30號同2008年2月20號決定分兩期拆蘇屋邨上高嗰十座同下低嗰六座。
另外，粗體表示該樓宇牽涉26座問題公屋醜聞，其混凝土強度未達高層單位20.7MPa或低層單位31MPa的標準，由於情況較為嚴重加上樓宇老化，考慮過樓宇的整體狀況過後、分別於2010至2013年期間清拆重建。
翔龍灣喺香港九龍土瓜灣，係一個大型商住樓，喺土瓜灣新碼頭街 38 號。呢層樓係由恆基兆業地產同埋香港中華煤氣夾份起，以前係煤氣南廠重建項目。佢總共有 5 座高層樓宇，一樓同二樓係商場，三樓係停車場，住宅房由 5 樓至 62 樓。
土瓜灣體育館，香港室內體育館之一，喺土瓜灣下鄉道六十六號，英文叫To Kwa Wan Sports Centre。行政上歸九龍城區。設施有籃球場、排球場、投球場、羽毛球場、活動室、壁球場、乒乓球檯、健身室。
土瓜灣故事館 ，減筆叫土家，所以又叫土家故事館。係香港土瓜灣一個由維修香港以及社區文化關注組成嘅一個非牟利組織暨私人街坊聚腳地，舉辦唔同關於土瓜灣嘅活動，例如導賞團、放映會、編寫刊物等。2014年開始喺土瓜灣鴻福街16號營運，但因土瓜灣重建，而家搬咗去美華工業中心。
由於市區重建計劃，鴻福街16號業權而家已經俾政府市區重建局收番重建，2016年，市區重建局宣布重建土瓜灣六個重建項目，鴻福街亦有份，所有人同舖頭都要搬走，而當地居民同土家曾經成立「重建店舖租客關注組」，一齊向市建局爭取緊喺重建計劃入面，點樣安排畀受市區重建影響嘅人同舖頭搬走。
2019年，市建局用《土地收回條例》，開始正式收樓，土家同部份居民同舖頭當時留到最後一刻，卒之俾政府告霸佔官地，土家不滿市建局幾年都冇回應佢哋安置居民同舖頭訴求，重建後起私樓、商場，冇公屋、居屋，揀咗抗辯，最尾敗訴，要喺2021年8月16日之前搬走。
區域法院裁定土家要搬走之後，多名成員喺庭外以「還我土地，還我自由，還我生活，別為圖利作借口」等口號抗議，指市建局嘅重建係一個不公義嘅城市規劃同發展，用睇落文明嘅推土機粗暴搶地。《文匯報》嘅立場親中共，引伸對非建制派嘅態度亦唔友善，形容土瓜灣故事館係「攬炒派」唔肯搬走，阻住香港發展。
牛池灣村係香港一條村，亦係街市，嚮東九龍牛池灣，港鐵彩虹站C1同C2出口，貼住牛池灣街市、牛池灣體育館、牛池灣文娛中心、牛池灣市政大樓、牛池灣消防局、聖若瑟安老院、彩虹花園、龍翔道、清水灣道、彩虹邨。
同仁街有同仁街臨時小巴總站，一邊東面駁去協和街，西面駁去同仁街。小巴站北面，有個同仁街臨時小販市場。同仁街同裕民坊交界，有裕民坊巴士總站。近觀塘道嗰邊，同仁街東面為官塘賽馬會健康院，同牌同仁街四號，不過已經停業，而西面為裕民大廈，已經空晒，等待重建。
1990年代起，秀茂坪邨原有44座舊式公屋陸續被清拆重建。1993年，秀安樓同秀富樓首先重建完成。而第1至17座就重建做居屋曉麗苑。秀茂坪邨嘅最後一期計劃，而家改咗名做秀茂坪南邨，並喺2009年7月中起攞鎖匙入伙。
為咗確保有緊急需要嘅市民去到急症室診治嘅時候，獲得及時嘅急症服務，急症室會對病人實行分流制度。病人登記求診嗰陣，分流護士會根據病人嘅需要分類而決定病人獲診治嘅優先次序，診治次序唔係根據登記時間嘅先後。
1932年連伯氏喺香粉寮搞天體活動，當時叫祼體運動，而個會叫裸體會。初時比較冷清。1935年起城門水塘，影響到會址。1936年8月16號左近，活動搬到青衣島鑊底灣。香粉寮環境都好，但無沙灘，做日光浴唔夠正。
曾咀，本嚟寫做曾嘴，係香港新界屯門區西部一笪地方，喺湧浪東北，稔灣西南。呢笪地方曾經用嚟做中華電力龍鼓灘發電廠嘅煤灰湖，到2010年代停用後重新發展，其中東部起咗多功能污泥處理設施「源·區」，中部就起咗屯門曾咀靈灰安置所。
香港仔網球及壁球中心，香港室內體育館之一，亦有戶外場地，專門玩壁球、網球，喺香港仔海旁道一號，近鴨脷洲大橋，英文叫Aberdeen Tennis and Squash Centre。行政上歸南區。一九九九年一月十八號開張，歸康樂及文化事務署管。
信義新村1964年開村，當時起咗雙層平房兩座，共32個單位，每單位面積13呎x24呎半。因為當時政府要收返青衣大街海邊起街市，所以就搵理民府撥官地安置受影響嘅32戶居民。由於條村獲瑞典信義會贊助17萬5千港紙起樓費，所以就叫信義新村。
澳巴嘅前身叫做澳門海島市小輪船有限公司，喺澳門半島同路環島、氹仔地區提供渡輪服務，重提供路氹地區內嘅巴士服務。喺1974年嘉樂庇總督大橋通車之後，佢開始進一步提供澳門半島至海島市嘅巴士服務，並喺1986年正式改組為澳門公共汽車有限公司。
澳門主權移交之後，澳門政府喺巴士專營權2010年10月14號屆滿前，決定改變巴士服務經營權，改為由巴士公司承包服務，因此交通事務局喺2009年底為巴士服務招標，但佢話澳巴「過咗截標時間4分鐘至提交標書」，所以唔接納澳巴嘅標書，令澳巴面臨結業。
2010年8月21號，交通事務局檢討實施咗三個月嘅新馬路公交專道之後，為咗避免所有巴士集中嗮響永亨銀行出面嘅巴士站上落搞到大塞車，同時藉住增加新馬路西邊嘅人流，改善做生意嘅環境，所以去司打口、媽閣方向嘅巴士都取消停靠永亨銀行出面嘅巴士站，改咗停靠「金碧文娛中心」站。
新福利公共汽車有限公司係澳門其中一間專營巴士公司，喺1988年成立。佢嘅前身係喺1948年成立嘅澳門福利公共汽車有限公司。創辦董事長係前澳門特別行政區行政長官何厚鏵，現任董事長係澳門特別行政區行政會成員廖澤雲。
呢條路原本係一個海堤，比海平面高出五米，從氹仔嘅馬鱭尾向南延伸到路環嘅石排灣，全長2250米，馬路寬九米，中間七米闊係畀車行，兩邊行人道就各一米，成嗰工程用咗六百幾萬澳門幣。1998年開始進行全面改造，變成一條雙向六綫嘅現代化馬路。
但係二十世紀九十年代開始，兩邊都分別進行咗填海工程。而後來賭權開放，賭場喺呢到起完一間又一間，當年自然風景就好難再睇到。不過，有關呢啲珍貴自然風景嘅影片就擺咗響回歸之前起好嘅海事博物館到，響入面有講關於澳門歷史同漁業嘅展廳到播出。
黑沙環中街出口以北嘅大廈群樓都係賭權開放之後地價升值十倍先郁手起嘅豪宅級大廈群樓，寰宇天下係呢區係最早郁嘅大廈，響2005年左右起好就即刻放盤。呢啲豪宅都以附近嘅東方明珠嚟叫法，響賣樓入面成日用到「東方明珠區」嘅概念，所以東方明珠區係一個高尚住宅區。
但係東方明珠區最大笪地，即係澳門政府叫嘅P地段，原本響1993年係批畀保利達集團起紡織城，要佢響四年入面起好一座建築面積有成六萬七千八百九十六平方米嘅紡織城。但係保利達分別響1997同1998年兩次同澳葡政府申請延期發展，理由係想將織布廠變成生產成衣，加上當時新頒布《防火安全規章》要改則，無咁大地方放大型紡織機之類嘅理由。
所以澳葡政府審議新發展計劃之後同意延期去到2000年12月26號，但係呢間紡織城就一直冇起，2006年特區政府放生海一居土地，而且重連帶P地段都放生，由工廠用地變住宅用地，即係發展商宜家叫嘅海天居，但係由於發展商嫌賺唔夠，多次就街影條例向工務局遞交環評，之後先批准發施工準照畀佢開工，由於之前嘅行政程序拖咗好耐，搞到施工時間唔夠，跟住喺呢段間期立法會通過咗新土地法，防止行政長官立亂放生閒置地，所以廿五年臨時批地期響2015年12月到期，政府就響2016年收返呢幅地。
受旅遊地圖同手冊嘅影響，加上香港好多海灘都用「XX灣」嚟改名，唔少遊客，特別係香港遊客都會好自然咁將路環嘅黑沙海灘叫做「黑沙灣」，響溝通上同本地居民發生誤會，搞亂咗黑沙環同唔存在嘅「黑沙灣」。直到而家香港部份電視台響2016年報導澳門有關新聞重仍然用字幕同叫「黑沙灣」嚟叫呢度，正確寫法同讀法都係「黑沙環」先啱。
澳門國際機場喺澳門氹仔島東邊嘅海上便，1992年3月開始填海，1995年起好啟用，成個工程使咗80億澳門幣。機場面積192公頃，成個機場由跑道區、航站區同兩座聯絡橋構成。16至34號跑道3360米長，45米闊，海拔6.
永久客運碼頭啟用前，呢個叫氹仔臨時客運碼頭，喺2007年10月16號啟用。為咗分流外港客運碼頭，碼頭擴大變成永久客運碼頭。2017年5月18號舉行開幕儀式，由行政長官崔世安同運輸工務司司長羅立文等主持，同年6月1號正式投入運作，臨時客運碼頭亦喺同日凌晨停止運作。
廣珠城際全長大概177.5公里，總共有29個站，平均站同站之間嘅距離係7.5公里。廣珠城際全線都係雙線電氣化嘅無砟鐵路。除咗珠海機場支線嘅設計時速係160公里，其他路段嘅設計時速度達到200公里，亦都預留咗畀最高時速250公里嘅高速鐵路行過。
廣珠城軌廣州南站到珠海站同小欖到新會兩段喺2005年12月18號開始起，當中珠海北站以北嘅一段喺2011年1月7號通車。廣珠城軌成為咗珠三角西岸中山、珠海呢啲地方嘅第一條鐵路，令到珠海、中山同江門呢啲地方入到廣州嘅一小時生活圈。
廣珠城軌係客運專線，唔載貨。由於唔少傳媒冇鐵路相關嘅專業知識，成日叫錯廣珠城軌做「廣珠輕軌」，令到好多市民都一樣嗌錯。事實上廣珠城軌係城際客運系統，屬於客運專線同高速鐵路嘅範疇，而輕軌其實係市內公交，兩種鐵路有好大分別。
2004年4月嘅廣珠城際快速軌道交通工程可行性研究審查會確定咗廣珠城軌嘅初步行法、技術同埋設計，並且列入咗做2005年珠海市嘅重大項目。2004年7月14號，喺第一屆泛珠三角區域經貿合作洽談會上面，鐵道部同廣東省政府簽咗一份協定，鐵道部同廣東省決定各出一半錢去開廣東珠三角城際軌道交通有限責任公司，負責廣珠城軌等等珠三角城際軌道交通線嘅建設同埋未來營運。
中國國務院喺2005年3月16號審議通過咗《環渤海京津冀地區、長江三角洲地區、珠江三角洲地區城際軌道交通網規劃》，響2005年5月開嘅廣珠城際軌道交通工程初步設計審查會上面，調整咗之後嘅廣珠城軌設計方案得到咗初步確定。
新方案入面廣珠城軌喺行法上面有好大調整，當中江門以南嘅一段用咗「南蓢方案」，即係城軌由中山翠亨入珠海，再沿住港灣大道東面入鳳凰山隧道。出隧道之後轉入珠海明珠路、港昌路、昌盛路，一直到珠海市香洲區拱北街道嘅珠海站。
2012年7月19號，新嘅珠海市區到珠海機場城際鐵路項目開始公示。新嘅一段由拱北去到橫琴淨係得17公里，總共有7個站。起點係廣珠城際鐵路珠海站，終點係橫琴新區長隆公園站。線路由當時起緊嘅珠海站向西跨過前山水道，跟住沿住南灣南路地底起，再穿過馬騮洲水道到橫琴嘅長隆海洋王國。
2014年1月20號，廣珠城軌延長線第一期嘅正式開工，同時間澳門輕軌延長去橫琴嘅工程亦都開始招標，將會同廣珠城軌延長線一齊開工。到時，通過呢條跨過海底嘅連接線，廣珠城軌嘅乘客將會可以響橫琴口岸站過關同轉乘澳門輕軌。
2015年11月27號，北京西站到廣州南站嘅D923次列車延長到珠海，第日架車將會行珠海到桂林北站嘅D2368/7次列車，從此廣珠城際開始有跨線嘅旅客列車行。不過澳門居民唔可以用回鄉卡喺珠海站嘅自動售票機上面攞網上買嘅車飛，雖然深圳北站一早已經有呢個服務。
2017年1月開始，廣珠城際開多3對由珠海站開出嘅跨省旅客列車，分別係往返貴陽北站嘅D2808/2827次、往返上海虹橋站嘅D942/943/942次、D941/944/941次同往返長沙南站嘅G6111/6112次。
廣珠城軌將會由拱北珠海站延長到珠海機場，第一期嘅工程會先起到橫琴嘅長隆公園站。珠海站到長隆公園站全長17.18公里，有灣仔北、灣仔、十字門、金融島、橫琴同長隆公園總共6個新嘅地底站站，延長段大部分都響地底。
澳門輕軌系統第一期工程已經預留咗喺蓮花口岸站同廣珠城軌嘅延長線接駁。嗰段長1828米，喺蓮花大橋橫琴嗰面起個蓮花大橋站，之後響呢度延伸去橫琴站。澳門輕軌橫琴延伸線起好之後，澳門輕軌就可以經過海底通道開到橫琴站。
2011年4月，廣珠城軌喺開通後冇耐就冇咗粵語廣播，嗰時無論係車入面定係站入面嘅廣播都只係得返普通話同英語，同廣深動車、廣州地鐵、廣州巴士、澳門巴士等等珠三角城市嘅公共交通服務多數有粵語廣播嘅做法啱啱相反。
交通事務局係澳門運輸範疇嘅部門，根據第3/2008號行政法規，喺2008年5月13號成立。呢個局主要負責研究、規劃、推廣兼做埋陸路運輸政策，整治道路，管理車輛，同埋設定、維修、優化交通同行人基礎建設。
2016年1月16號，延長到筷子基北灣，唔再行羅理基博士大馬路到亞馬喇前地，改行文化中心、皇朝、北京街，加埋晏晝繁忙時間服務同埋延長服務時間到禮拜一到六朝早六點半到朝早十點、晏晝四點半到晚黑七點半，重加密到五到八分鐘一班，同埋由單頭線改做循環線。
2018年4月16號，交通事務局召開記者會，公佈巴士加價同回應4月15號嘅氹仔嘉樂庇總督馬路巴士奪命交通意外，會上交通事務局局長林衍新局先公佈會響4月21號澳門所有公共巴士統一收六蚊葡幣，用澳門通拍卡畀錢就分普通線同快線收費，普通線收三蚊葡幣而快線就收四蚊，餘額由政府補貼，學生卡就響澳門通嘅價錢上再半價，老人同殘疾人士免費，將原本傾好嘅分澳門居民澳門通同普通澳門通收費、學生寒暑假期間取消優惠、老人同殘疾人士卡朝早同晏晝繁忙時間取消優惠嘅全部內容唔實行，又將六十分鐘入面補差價由澳門線轉氹仔線嘅轉乘安排取消，澳門線轉氹仔線受澳門線轉澳門線轉乘時間一樣四十五分鐘，轉路環線就保留六十分鐘轉乘時間，林衍新話加價係基於澳門巴士好多年都冇加價，同埋佢嘅局預算冇加，但係補貼巴士公司嘅錢就不停噉加，所以點都要加，重話加幅比2008年巴士加價幅度細，調整幅度相對溫和，被人批評交通事務局冇經過大多數民意支持就霸王硬上弓話加就加夾硬嚟，2008年巴士雖然加價，但係當年第一任交通事務局局長汪雲為咗吸引多啲人搭巴士支持綠色出行，第一次推出澳門通拍卡有補貼，變相減咗價，但係由於冇區分澳門居民同遊客，所以交通事務局補貼費用年年上升，惹嚟澳門市民反感，要求區分收費，但今次方案諮詢嗰陣有提到，但冇實行。
2011年8月1號，因為轉咗做新巴士服務模式，所以呢條就批咗畀維澳蓮運公共運輸股份有限公司經營。喺2011年8月1號新巴士服務模式第一日，維澳蓮運第一班開出站頭嘅巴士，就係呢條線，喺嗰日朝早六點零五分由李寶樁街開出，當時澳門特別行政區交通事務局局長汪雲更親自落場搭呢班車主持新巴士服務嘅開幕。
2006年8月17號，澳巴三十號一輛日產Civilian小巴，由氹仔去澳門半島方向，喺行到馬揸度博士大馬路蔡高中學對出，就懷疑機件失控，先隊咗路邊一架貨車之後再向前隊埋另一架私家車，再剷上行人路，撞冧一棵樹之後先停低，成架巴士車頭爛嗮，座位甩到亂嗮龍。
澳門日報喺2007年7月19號報道話，一個男乘客向治安警察局報案，話喺2007年7月11號晚黑搭三十號巴士由花城公園返台山方向時，懷疑喺何賢紳士大馬路嘅巴士站落車。但係巴士司機喺新城市花園站埋站之後，就擅自改道行駛，巴士司機冇理會到乘客要求返翻原嚟線路嘅要求，更要求佢喺其他巴士站落車。
有澳門日報嘅讀者畀埋相話澳巴30號巴士，頭插同目的地唔啱。當遊客同司機投訴嗰時，司機攞咗個頭插出嚟，指著比目的地嘅名唔夠十分一嘅一個「近」字。因為呢件事澳巴畀人話係呃人、入咗黑店、為咗吸引乘客嚟搭擺啲錯誤訊息出嚟，令到澳門旅遊形象大打折扣。
氹仔圖書館喺氹仔中央公園地庫一層，喺2015年4月15號以試運行方式對外開放，同年9月1號正式開幕啟用。圖書館由文化局公共圖書館管理廳管理，面積2,200平方米，係澳門而家最大嘅公共圖書館，藏書量大約80,000冊。
原本街市起初設立下環小市街，小販就喺街道嘅兩邊擺檔。之後又喺下環小市街同下環街交界起咗一座兩層高嘅建築物，樓上開咗一間海鏡戲院，樓下就闢作街市，名為下環街市，而街坊就會叫佢做海鏡街市。海鏡戲院執笠之後，直到1950年代初，由於原本嘅街市不敷應用，市政當局就搵咗李加祿街被棄置嘅爛花園興建新街市。
下環街市喺1954年8月竣工啟用，名為下環市場，但係啲人都重係習慣叫做下環街市。佢係由澳門著名建築師陳焜培設計、土生葡人工程師左歐治嘅現代主義風格平房建築，個街市營運至2006年7月18日傍晚正式關閉，原本各個小販搬到去附近臨時街市繼續營業。
原來管理街市嘅民政總署喺2004年建議拆卸下環街市，改為一間附有社區中心同泊車樓層嘅現代化街市，文化界雖然表示反對。但係民政總署已經喺2006年7月18日將街市關閉，並喺2006年8月開始動工重建，工程為期兩年，總造價預算為一億一千四百萬葡幣。
佢係目前唯一一條行走全段澳門格蘭披治大賽車跑道嘅路線。大賽車舉行期間，必須停駛。 但由2021年8月14號開始，呢條線延伸服務到起緊嘅幕拉士公屋、二龍喉公園、水坑尾等一帶，預計大賽車舉行期間將唔會停駛並且改為改道行駛。
筷子基社屋第二期，由普通社屋同長者社屋兩棟大樓組成，佔地三千一百七十四平方米，建築費用係三億五千幾萬。落成後將會提供八百八十四個單位，重有三百六十六個輕型汽車同電單車位嘅公眾停車場。兩棟社屋大樓響五樓平台花園各自獨立，群樓部分三樓係托兒所、青少年同家庭綜合服務中心，四樓係殘疾人士展能同職訓復康中心，五樓面積有二千一百平方米嘅花園平台。
一般社屋大樓樓高三十一層，六到三十樓係社屋單位，提供四百個單位，包括開放式、一房廳、兩房廳同三房廳單位各一百個，其中兩房廳單位面積五十平方米左右。長者社屋大樓樓高三十層，六樓係智障人士、精神病康復者輔助宿舍，七樓係長者日間中心，八到廿九樓係長者社屋單位，加埋提供四百八十四個單位，其中開放式單位有四百四十個、一房廳單位有四十四個。
另外為咗方便行動唔方便嘅長者出入，各個單位大門口相對較寬，大門口設有高低兩個防盜眼，所有電掣都整響低啲嘅位，重用大掣嚟開關。譚光民話，筷子基社屋第二期落成之後，房屋局會盡快安排合資格嘅家團上樓，協助低收入家庭解決住屋困難。
2009年5月11號，筷子基社屋第二期響9月落成，分社屋大樓同長者大樓兩幢，加埋提供八百八十四個單位。長者大樓設有無障礙設施，包括方便輪椅人士嘅逃生斜坡，而四百八十四個長者單位都設有平安鐘同煙霧感應器，幫獨居長者提供廿四小時冇間斷嘅緊急支持。
2015年1月30號，筷子基重建社屋本來要響2012年底完工，不過目前工程重未搞掂，延遲足足兩年幾，七百三十七個社屋單位到而家重未落成。建設辦曾經解釋延期嘅主因係因為隔離嘅建築物殘舊，要謹慎重整地基，由於位置正正響人口密集嘅筷子基民居，重要兼顧噪音等問題，避免騷擾到居民。
2017年5月19號晏晝四點幾，治安警同消防局接報筷子基北街快富樓十六樓一個單位發生一單懷疑自殺事件。警員同消防員接報到場，發現一個男人懷疑吊頸自殺，消防救護員立即將佢送去山頂醫院搶救，最終都係死咗。
治安警察局通知司警局接手調查案件。死者屋企人話，死者2017年3月發生交通意外之後，成日失眠。19號晏晝，佢家姐出去幫佢買醫失眠嘅藥，大約四點幾返翻屋企，發現佢以一條尼龍繩綁住條頸掛響單位騎樓一條鐵通到，於是立即解佢落嚟同打電話報警。
三男兩女五個住戶響逃生期間吸入濃煙唔舒服，要送去山頂醫院。消防話，救火期間出動咗兩架雲梯車同十幾架救援車，大約廿分鐘將火救熄。消防之後繼續處理現場同淋水降溫，同時調查火燭原因，司警亦接報到場調查。火警期間快富樓社屋有大概一百八十個住戶要疏散。
山頂醫院係澳門三間醫院之一，亦都係澳門依家唯一一間公立醫院。醫院位置喺東望洋山若憲馬路，建築面積有67,535平方米，由四幢樓連埋一齊，重有直升機停機坪。山頂醫院由1874年1月6號開始起，1989年11月29號開始用。
衛生局仁伯爵綜合醫院離島急診站喺2011年11月1日朝早9點投入運作，喺澳門科技大學H座大樓， 離島急診站參照仁伯爵綜合醫院急診部模式運作，有搶救室、創傷室、觀察病房、候診室、分流站、藥房、隔離候診區同診室等。
2016年4月23號，調整服務時間做朝早七點到晚黑十一點，四到十分鐘一班車，響「十六浦」巴士站之後，唔再停「提督／紅街市」巴士站，改行林茂海邊大馬路，加停新整嘅「林茂／澳門遊艇會」、「筷子基社屋」巴士站。
3X雖然客流爆棚，四分鐘一班車，但係因為只係響朝早七點到九點先會出車，而且重係單頭快速巴士線，冇回頭車，再加埋只係響禮拜一到六先提供服務，到水上街市嗰陣就已經上滿人，而3號會以兩三架車連着開，其他乘客寧願等下一班3號都好過等過班3X。
2016年12月10號，交通事務局優化路氹城區嘅巴士服務，去蝴蝶谷大馬路方向停完「新城大馬路／金光會展」巴士站之後加停「路氹城馬路／巴黎人」巴士站，去海擎天總站方向停完「連貫公路／新濠影匯」巴士站之後加停「路氹城馬路／新濠影匯」巴士站。
2017年9月30號，交通事務局將呢條線去蝴蝶谷大馬路方向，響停完「北安出入境事務廳」巴士站之後加停「氹仔客運碼頭」巴士站，去海擎天總站方向停完「機場圓形地／偉龍」巴士站之後加停「氹仔客運碼頭」巴士站。
2018年4月16號，交通事務局召開記者會，公佈巴士加價同回應4月15號嘅氹仔嘉樂庇總督馬路巴士奪命交通意外，會上交通事務局局長林衍新局先公佈會響4月21號澳門所有公共巴士統一收六蚊葡幣，用澳門通拍卡畀錢就分普通線同快線收費，普通線收三蚊葡幣而快線就收四蚊，餘額由政府補貼，學生卡就響澳門通嘅價錢上再半價，老人同殘疾人士免費，將原本傾好嘅分澳門居民澳門通同普通澳門通收費、學生寒暑假期間取消優惠、老人同殘疾人士卡朝早同晏晝繁忙時間取消優惠嘅全部內容唔實行，又將六十分鐘入面補差價由澳門線轉氹仔線嘅轉乘安排取消，澳門線轉氹仔線同澳門線轉澳門線轉乘時間一樣四十五分鐘，轉路環線就保留六十分鐘轉乘時間，林衍新話加價係基於澳門巴士好多年都冇加價，同埋佢嘅局預算冇加，但係補貼巴士公司嘅錢就不停噉加，所以點都要加，重話加幅比2008年巴士加價幅度細，調整幅度相對溫和，被人批評交通事務局冇經過大多數民意支持就霸王硬上弓話加就加夾硬嚟，2008年巴士雖然加價，但係當年第一任交通事務局局長汪雲為咗吸引多啲人搭巴士支持綠色出行，第一次推出澳門通拍卡有補貼，變相減咗價，但係由於冇區分澳門居民同遊客，所以交通事務局補貼費用年年上升，惹嚟澳門市民反感，要求區分收費，但今次方案諮詢嗰陣有提到，但冇實行。
呢條線曾經開過短線車9AX，由關閘來回南灣，但係後來根據澳門政府發出嘅「道路集體客運公共服務批給合同」補充公佈，響2008年10月15號取消咗。呢條線亦係澳門所有日間巴士線入面，尾班車最遲開出嘅巴士線。
2016年11月18號，因應路面實際情況同客流，安排部分班次，以跳站形式嚟行，如果關閘周邊馬路塞車嚴重嗰時，由關閘總站開出之後改行其他唔塞馬路，跳到「提督馬路／雅廉訪」站之後續返原線嚟行，維持返之後嘅班次穩定。
2007年6月17號，一架9A三菱Rosa中巴行到水坑尾街巴士站嗰陣，懷疑連接油箱嘅油喉爆裂，搞到大量燃油流出，車長迅速疏散車入面嘅乘客同報警。由於路面留底成百米油漬，水坑尾街去荷蘭園方向嘅馬路要封成一個鐘，直至油蹟全部清嗮先重開。
市政署喺2019年1月1號成立，由澳門特別行政區行政長官負責，受行政法務司司長監管，負責統管民政同市政事務嘅非政權性市政機構。總部喺澳門半島亞美打利庇盧大馬路163號市政署大樓。市政管理委員會主席係戴祖義，副主席係羅志堅同柯嵐。
武漢肺炎澳門疫情係講武漢肺炎喺澳門爆發嘅情況。嚴重急性呼吸系統綜合症冠狀病毒2型喺2019年12月首次喺中國湖北省武漢市大規模爆發傳染後，澳門頭一單確診個案喺2020年1月21號出現，到2月4號累計10單個案。
新型冠狀病毒感染應變協調中心喺3月15號公佈，3月14號30名澳門居民由歐美出發經台北桃園國際機場轉機返澳門，入境時接受武漢病毒核酸檢測，全部係陰性，送去酒店作進一步醫學觀察。3月15號喺酒店再接受武漢病毒抗體檢測，驗出其中4人武漢病毒抗體檢測結果出現異常，衛生局安排4人到山頂醫院作進一步檢查，以確認佢哋感染狀況。
5月16號，澳門新增第50例確診病例，患者喺4月16號搭包機由尼泊爾嚟到，喺核酸檢測呈陰性，抗體檢測IgM呈陽性，被送去路環高頂公共衛生臨床中心接受28日醫學觀察。佢喺4月28號、5月2號同5月9號嘅核酸結果都係陰性，5月16號嘅核酸結果為弱陽性，考慮為無症狀復陽病例。
5月24號，再多一宗確診個案，患者係39歲澳門男子。曾經喺2月11號同3月11號完成接種兩劑國藥武漢肺炎滅活疫苗。3月15號離開澳門去香港，3月底由香港前往尼泊爾，5月16號喺尼泊爾接受病毒檢測呈陰性，5月17號搭飛機由尼泊爾去土耳其，再由土耳其前往法國巴黎，5月18號再坐飛機由法國巴黎前往台北桃園國際機場，5月19號搭長榮航空BR801航班由台北返澳門，入境後隨即被安排去山頂醫院接受病毒檢測，核酸檢測呈陰性，血清IgM抗體同IgG抗體陽性，之後被安排到金皇冠中國大酒店接受醫學觀察。
6月9號，出現第52例確診病例，患者係台灣地區中國文化大學就讀學生。5月28號武漢病毒核酸檢測結果為陰性，患者同一名朋友一齊喺5月30號搭星宇航空JX205號航班到澳門，座號為16H，入境後按衛生局當時檢疫措施被安排到金皇冠中國大酒店單獨接受醫學觀察，入境後首次嘅鼻咽拭子檢測樣本結果對武漢病毒檢測呈陰性，6月9號核酸檢測結果呈陽性，血清結果IgM為陽性，IgG為陰性，確診為武漢肺炎。
6月18號午夜，新增第53例確診病例。患者係台灣旅客，6月15號喺台灣進行核酸採樣結果呈陰性，6月17號搭星宇航空JX203航班去澳門，座位號5H，入境後喺山頂醫院採集首次嘅鼻咽拭子檢測樣本，對武漢病毒檢測呈陽性，血清結果IgM為陰性，IgG為陽性，證實確診。
應變協調中心表示，第54例患者為20歲女性，澳門居民，喺英國就讀，否認曾確診武漢冠狀病毒肺炎或者曾經接種武漢冠狀病毒疫苗。患者喺6月23號喺英國接受嘅核酸檢測結果為陰性，喺6月25號由英國出發，昨日喺新加坡轉機乘搭酷航TR904航班來澳，座位編號為26A，入境後隨即接受鼻咽拭子檢測，結果對武漢冠狀病毒檢測呈弱陽性，血清學檢測結果IgM抗體為弱陽性，IgG抗體為陰性，確診為武漢冠狀病毒肺炎。
7月3號深夜，新增第55例確診病例。患者為22歲女性，澳門居民，喺英國就讀高校學生。7月1號喺當地進行嘅核酸採樣呈陰性，7月2日號由英國前往新加坡，7月3號經新加坡轉機乘搭酷航TR904航班返澳門，座位編號為26D。
喺當日入境後接受病毒檢測為呈陽性，呢名患者已經被安排到公共衛生臨床中心進一步診治。同日公佈1名22歲男性喺瑞士就讀嘅澳門居民留學生喺當年1月曾經確診2，7月1號喺當地接受病毒檢測為陰性，7月2號由瑞士出發前往新加坡轉機，7月3號喺新加坡轉機乘搭酷航TR904航班來澳門，座位編號爲8D。
7月21號，應變協調中心公布佈1名當日由英國抵澳嘅澳門居民核酸檢測呈陽性，患者係21歲女性，澳門居民，喺英國讀書，曾經喺6月24號接種一劑莫德納藥廠生產嘅mRNA疫苗，否認曾經確診武漢肺炎。呢名女士曾經喺7月18號英國當地接受核酸檢測結果爲陰性，7月19號乘搭新加坡航空由英國出發航班，航班係SQ319，座位編號係42A，之後再喺21號經新加坡轉機乘搭酷航TR904航班返澳，座位編號係23F。
7月24號，澳門新增第57同58例確診病例。第57例患者係28歲女性，澳門居民，第58例患者係8歲男性，澳門居民，兩人係母子關係，佢哋喺7月24號由菲律賓乘坐菲律賓航空PR8532航班去澳門，座位編號係47A同47C。
復陽病例係27歲同1歲女性，係一菲律賓駐澳門總領事館工作人員同另一名工作人員家屬，兩人都喺今年5月喺菲律賓確診武漢肺炎。當中，27歲患者曾經喺6月14號同7月12號接種兩劑武漢肺炎疫苗。兩人喺7月17、18同21號喺菲律賓接受嘅核酸檢測結果爲陰性，1歲患者喺7月21號喺菲律賓接受的血清IgM抗體爲陰性。
7月25號，新增第59例確診病例。患者係31歲男性，澳門居民，佢喺德國就讀，7月21號喺德國接受嘅武漢肺炎核酸檢測結果係陰性，佢喺7月23號由德國坐火車到法國，乘搭新加坡航空SQ335到新加坡，座位編號係48A，7月24號晚喺新加坡轉機乘搭酷航TR904航班去澳門，座位編號係20A。
同日晚上，應變恊調中心公佈第59例確診病例男患者經病毒基因檢測證實感染嘅病毒係首先喺印度發現嘅Delta變種病毒。另外，第57同第58例確診患者同1名1歲大由菲律賓抵澳嘅復陽病例，經病毒基因檢測證實感染嘅病毒係首先喺英國發現嘅Alpha變異病毒。
應變協調中心表示，根據珠海衛生部門2021年8月3號通報，兩名澳門居民夫妻喺8月2號喺珠海某檢測中心採樣嘅檢測結果為陽性，其中男性居民經衛生局病毒核酸快速檢測顯示仍然係陽性，佢哋已經喺山頂醫院進一步診治。
9月27號，新增第67例確診個案，患者係一名37歲女性香港居民。患者喺2021年3月11號同4月8號先後接種咗兩劑科興疫苗。2021年4月9號至7月10號曾經去過杜拜、埃及、克羅地亞、黑山等，做服裝生意。
患者喺9月19號由香港抵達澳門，喺金寶來酒店接受醫學觀察，首次病毒檢測呈陰性，9月26號同27號兩日採樣病毒檢測呈陽性，但係病毒量好低，抗體上無近期感染嘅表現，當局結合患者有中東、歐洲旅遊史，考慮係既往感染復陽病例。
12月26號，新增一宗輸入武漢肺炎無症狀感染，患者係一名喺美國留學嘅23歲澳門居民，呢位男學生喺12月27號因出現症狀由無症狀轉為確診，係澳門第78例確診個案，屬境外輸入個案，經病毒基因排序證實感染Omicron變種病毒，係澳門首宗Omicron變種病毒個案。
12月27號，新增一名輸入性無症狀感染者，患者係一位62歲男性澳門居民。佢喺12月25號由美國出發經新加坡抵澳，入境時接受即時病毒檢測為陽性，12月29號經病毒基因測序證實感染Omicron變種病毒，係澳門第二例Omicron變異株感染個案，患者喺30號出現相關症狀轉為確診，改列作澳門第79例確診個案。
截至2024年1月28號，澳門累計79宗個案，77名患者已經康復出院，無人死亡，其中62例係境外輸入病例，只有17例為輸入相關病例，其中包括輕症78例、重症1例，無任何醫務人員受到感染，無本地社區傳播現象。
疫情影響澳門之前，傳媒、大專院校同澳門特區政府叫呢個病做「武漢不明原因肺炎」。依家，《澳門日報》、《華僑報》、《力報》、《正報》、《濠江日報》、《市民日報》、《星報》、《新華澳報》、《現代澳門日報》、《論盡媒體》、《澳門觀察報》、《澳廣視》、《澳亞衛視》同《澳門有線電視》等傳媒同澳門特區政府部門稱武漢肺炎做「新型冠狀病毒感染」或「新型冠狀病毒肺炎」，簡稱為「新型冠狀病毒」、「新冠肺炎」或「新肺炎」。
澳門衛生局喺2020年元旦開始，喺澳門國際機場就要求嚟自武漢嘅航班乘客，都要進行體温篩查。喺1月5號就提升埋肺炎預警級別至第3級，中度風險。同日成立咗「應對不明原因肺炎跨部門工作小組」。1月10號開始，澳門居民擔憂疫情而開始掃貨口罩，部分藥舖嘅口罩賣晒，澳門日報根據衛生局嘅資料話當時市面口罩存貨仲夠。
1月21號，行政長官賀一誠批示設立24小時運作嘅「新型冠狀病毒感染應變協調中心」，取代「應對不明原因肺炎跨部門工作小組」，直屬行政長官運作，社會文化司司長擔任副主席。喺22日朝早嘅記招度，社會文化司司長歐陽瑜宣佈喺澳門山頂醫院確診咗首宗病例，患者係1月19號由武漢搭高鐵到珠海嘅52歲女商人，當晚十點半左近由關閘入境，已有一啲咳嗽病症，喺21號傍晚去山頂醫院求醫前，有乘坐穿梭巴去過置地廣場嘅娛樂場，重入住埋入邊嘅酒店。
1月23號澳門確診第二例病例。呢個確診病例直接導致澳門旅遊局取消咗所有農曆新年慶祝活動，包括澳門農曆新年花車巡遊匯演。同日賀一誠宣布，任何人有發燒癥狀嘅，都唔可以離開澳門，賀一誠仲話澳門訂購咗2000萬個口罩，供澳門居民以成本價購買。
到2月3號累計8宗確診個案，澳門交通事務局即日宣布，由當日中午12點開始，搭巴士嘅人都要戴口罩，唔係嘅話巴士司機有權拒絕上車。2月4號澳門再宣布由午夜開始，關閉管轄嘅41間娛樂場15日，包括咗賭場、戲院、酒吧、夜總會等。
澳門新冠病毒感染應變協調中心宣佈，因應武漢肺炎疫情變化，由4月19號零時開始，所有入境前28日曾經去過印度、巴基斯坦同菲律賓嘅入境人士，4月26日增加所有入境前28日曾經去過尼泊爾同巴西嘅入境人士，需要喺指定地點接受28日醫學觀察，完成後唔使再進行7日自我健康管理。
衛生局喺2020年1月22號澳門出現第一宗武漢病毒當日晝宣佈由1月23號傍晚開始實施保障口罩供應計劃，澳門居民同外地僱員分別憑澳門居民身份證同外地僱員身份認別證喺指定50幾間藥房協議每人購買最多10個口罩，10天後先可以再買，每十日一輪。
而mRNA疫苗仲有約1.5萬劑，一般每日使用嘅疫苗大約1,000劑，估計仲有十幾日會用完。當局已經同mRNA疫苗供應商協調，呢個周末有接近一萬劑嘅mRNA疫苗會由德國運嚟澳門，鑒於呢種疫苗保質期較短，當局原則係希望少量多次入貨，以減少疫苗過期情況同確保供應。
特首賀一誠喺疫情初期記者會中高調歡迎中國大陸人享用澳門嘅免費醫療服務，引起澳門網民不滿，唔少網民擔心會有更多染病嘅中國大陸人到澳門散播病毒。之後，行政法務司司長張永春表示，所有外地人若果感染武漢肺炎，要自己畀醫療費，病人亦可按《第2/2004號法律〈傳染病防治法〉》規定申請豁免收費，政府可按其經濟狀況同公共利益嘅影響考量作審批。
而澳門首名出院嘅痊癒者，係一名武漢女商人。衛生局指出，外地人嘅收費係本地人兩倍，但係女商人已經申請咗豁免34,000蚊澳門幣嘅治療費。之後，網上有人指出佢出院攞住價值約兩萬蚊嘅手袋，又去入住一晚約一千蚊嘅置地酒店。
首名確診患者喺住院期間要求食武漢特色早點「熱乾麵」，院方為此特別安排湖北廚師煮食，出院時又有花收，惹來唔少市民眼紅，形容係「五星級服務」，本地居民都享受唔到，引起港澳兩地網友熱議。山頂醫院醫務主任李偉成表示，山頂醫院唔會專為特別病人供應特別膳食，而係考慮到病人嘅營養狀況對治療非常重要，如果營養唔好會不利康復，又強調對任何病人膳食都一視同仁，病人嘅膳食費會計入住院費。
2020年2月，政府宣佈為咗防止人羣聚集導致疫情擴散，宣布封閉澳門所有郊野公園同市政公園。有市民不滿，表示郊外感染風險唔大。又有人話如果唔做運動，長期留喺屋企，會更容易誘發其他疾病。疾病預防控制中心回應表示，公共休憩設施內嘅欄杆等設施可成為傳播病毒途徑，做運動時比較難佩戴口罩，遇到朋友時又會傾談，會帶來病毒傳播嘅風險，因此決定關閉公共休憩設施。
2月17號，政府宣佈賭場會喺三日後開始重開，同時又以疫情嚴峻為由，呼籲市民留喺屋企，減少外出。但係公園同其他公共設施仲未開，有市民質疑政府採取嘅措施同佢哋呼籲有矛盾，諷刺政府禁止市民去公園活動，但係可以去賭場賭錢。
政府喺2月6號開始利用宣傳廣播車同街上廣播裝置定時向市民宣傳防疫訊息。應變協調中心熱線同司警都收到唔少市民投訴，批評廣播擾民，影響市民休息。應變協調中心話廣播系統出現問題，導致誤鳴，向市民表達歉意，並承諾將加強管理廣播系統。
隨後2020年6月起，珠海市逐步放寬入境限制，部分澳門居民入境珠海可以免隔離名額。但係101X巴士仍然係一個鐘一班車，巴士站不時出現迫爆人情況。同時，另一條往返港珠澳大橋澳門邊檢大樓嘅102X線仍然暫停服務，俾唔少澳門居民批評。
自香港由2020年2月開始對大陸實施出入境限制，3月開始大陸對港澳地區實施更嚴格出入境限制，導致水貨客大減或滅絕。雖然由2020年6月中旬開始，珠海對澳門居民推出通關名額，但到7月15號廣東省對珠海同澳門兩地通關政策再度放寬，令澳門境內水貨客問題重燃，而且疫情爆發前同廣東省喺3月27號宣佈對澳門「封關」前極其嚴重，從而引起關閘到北區一帶嘅包括治安、衛生同防疫等問題。
原因係受香港出入境內地限制影響，有香港水貨商店睇中廣東同澳門出入境限制措施放寬，並透過非法方法例如海上貨運方式將香港水貨物品偷運去澳門。同時，有大批香港水貨商店或集團睇中澳門出入境管制防寬措施嘅實行想分一杯羹，將水貨活動嘅核心從香港轉移到澳門，從而引起澳門境內水貨客嘅問題出現猖狂情況。
2021年3月，澳門海關公佈2020年全年主動打撃共39次水貨活動，貨物總值7200萬元，當中27次跨部門並聯同拱北海關合作，破獲共137宗水貨案件。大部份水貨集團大規模操控水客，喺入境時受到控制從抵達收貨點再到倉庫過程後，再聯同珠海公安共同從源頭打撃。
同時，拱北海關全年偵辦9,078宗水貨或水客案件，案值85.96億元，刑事立案共187宗。同時，受武漢肺炎香港疫情影響，多香港水貨集團轉移到澳門進行活動。隨著跨部門加強執法，水貨集團轉趨隱蔽同時轉移到工業大廈、住宅或使用私人車輛快閃形式等進行非法水貨活動，並招募部分人士進行「睇水」，增加海關同跨部門執法打撃難度。